
VENDIM

Nr. 36, datë 27.1.2021
PËR DISA NDRYSHIME NË VENDIMIN NR. 764, DATË 7.11.2012, TË KËSHILLIT TË MINISTRAVE, “PËR MIRATIMIN E LISTËS PËRFUNDIMTARE TË PRONAVE TË PALUAJTSHME PUBLIKE, SHTETËRORE, QË TRANSFEROHEN NË PRONËSI OSE NË PËRDORIM TË BASHKISË BILISHT, TË QARKUT TË KORÇËS”

Në mbështetje të nenit 100 të Kushtetutës dhe të neneve 3, 5 e 8, të ligjit nr. 8744, datë 22.2.2001, “Për transferimin e pronave të paluajtshme publike të shtetit në njësitë e qeverisjes vendore”, të ndryshuar, me propozimin e zëvendëskryeministrit, Këshilli i Ministrave 

VENDOSI:

1. Në vendimin nr. 764, datë 7.11.2012, të Këshillit të Ministrave, bëhen ndryshimet, si më poshtë vijon:

a) Në titull dhe në përmbajtje të vendimit, fjalët “… Bashkia Bilisht …” zëvendësohen me “… Njësia Administrative Bilisht, Bashkia Devoll …”.

b) Në listën e inventarit, bashkëlidhur vendimit, të dhënat e pasurive 1/7 dhe 1/8, të llojit “truall”, me vendndodhje në zonën kadastrale 1187, të ndryshojnë sipas formularit gjithsej 1(një) fletë dhe hartave kadastrale, që i bashkëlidhen këtij vendimi dhe janë pjesë përbërëse e tij.
c) Në lidhjen 1, bashkëlidhur vendimit, pasuritë e përcaktuara në shkronjën “b”, të kësaj pike, të transferohen në pronësi të Bashkisë Devoll, për Njësinë Administrative Bilisht, me qëllim për t’u përdorur në fushën e strehimit dhe të shërbimeve sociale.
2. Bashkisë Devoll i ndalohet të ndryshojë destinacionin e përdorimit, t’i tjetërsojë ose t’ua japë në përdorim të tretëve pasuritë e përcaktuara në shkronjën “b”, të pikës 1, të këtij vendimi.

3. Ngarkohen Bashkia Devoll dhe Agjencia Shtetërore e Kadastrës për zbatimin e këtij vendimi.

Ky vendim hyn në fuqi menjëherë dhe botohet në Fletoren Zyrtare.

KRYEMINISTËR 
Edi Rama

